Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 3 Pv 213/14/6606	Lučenec, 23.6.2014
EEČ : 2-47-78-2014

U Z N E S E N I E

Trestná vec:	obvinený XXXXX a spol. 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvinených:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
2.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
ako rodičia maloletého syna XXXXX, nar. 04.06.1997 hoci boli právoplatným rozsudkom Okresného súdu v Lučenci č.k. 17P 82/2012 zo dňa 27.06.2012 zaviazaní k plateniu výživného na vyššie uvedené maloleté dieťa mesačne v rozsahu 30 % zo sumy životného minima každý zvlášť vždy mesačne vopred do 15-teho dňa toho ktorého mesiaca počnúc dňom 01.08.2012 na adresu Reedukačného centra XXXXX, túto povinnosť riadne, pravidelne a v plnej výške neplnili v obci Šíd a inde a za obdobie od 01.08.2012 doposiaľ Reedukačnému centru XXXXX obvinený XXXXX dlhoval na výživnom sumu 263,41 € a obvinená XXXXX sumu 226,41 €, 

lebo zanikla trestnosť činu

Odôvodnenie:
	Proti obvineným XXXXX a XXXXX XXXXX bolo povereným príslušníkom PZ, OO PZ vo Fiľakove vedené trestné stíhanie pre prečin zanedbania povinnej výživy podľa  § 207 odsek 1 Tr. zák. na tom skutkovom základe, ktorý je uvedený vo výrokovej časti tohto uznesenia. 
	Po ukončení  skráteného vyšetrovania poverený príslušník PZ predložil vyšetrovací spis spolu s návrhom na zastavenie trestného stíhania v zmysle § 215 ods. 1 písm. h/ Tr. por. s poukazom na ustanovenie § 86 odsek 1 písm. a/ Tr. zák. Po preskúmaní vyšetrovacieho spisu som zistila, že predmetný návrh je dôvodný.
Obvinený XXXXX vo svojej výpovedi uviedol, že si je vedomý vyživovacej povinnosti voči synovi XXXXX, ktorý bol  umiestnený do Reedukačného centra vo XXXXX a to od 01.08.2012. Doznal, že za celé obdobie, kedy bol syn v ústavnej starostlivosti výživné nezaplatil ani v jednom prípade. Nakoľko sa mu podarilo s pomocou rodiny zohnať peniaze, tak dňa 22.05.2014 uhradil poštovou poukážkou Reedukačnému centru vo XXXXX sumu 263,41 €. Na svoju obhajobu uviedol, že ľutuje čo sa stalo, avšak na platenie výživného nemal dosť peňazí. 
Zhodne ako obvinený vypovedala aj matka maloletého obvinená XXXXX. Na svoju obhajobu uviedla, že niekedy koncom roka 2012 vyplatila Reedukačnému centru vo XXXXX sumu 27,- € a niekedy v strede roku 2013 im zaslala sumu 10,- €. Z rovnakých dôvodov ako obvinený dňa 22.05.2014 sa jej podarilo uhradiť celé zameškané výživné vo výške 226,41 €.  
Svedkyňa - poškodená XXXXX, sociálna pracovníčka RC vo XXXXX ktorá bola splnomocnená jeho zastupovaním v trestnom konaní uviedla, že rodičia maloletého XXXXX  boli zaviazaní platením výživného vo výške 30 % zo sumy životného minima od 01.08.2012. Keďže XXXXX ml. bol v období od 08.01.2013 do 07.05.2013 vo väzbe v Rakúskej republike a od 20.01.2014 je vo väzbe v ÚVV v Banskej Bystrici za toto obdobie od rodičov  maloletého výživné nepožadujú. Do obdobia, kedy mali obvinení povinnosť platiť výživné sa taktiež nezapočítava obdobie, kedy bol maloletý u obvinených na prázdninách.
Skutočnosť, že obaja obvinení v plnom rozsahu uhradili všetko zameškané výživné potvrdzujú aj fotokópie poštových poukazov na čl. 40 vyšetrovacieho spisu a túto skutočnosť potvrdila aj svedkyňa - poškodená. 
Podľa § 86  odsek 1 písmeno a/ Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvale nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. Podľa § 215 odsek 1 písmeno h/ Trestného poriadku prokurátor zastaví trestné stíhanie ak zanikla trestnosť činu. 
Keďže obvinení XXXXX a XXXXX využili možnosť ustanovenia § 86 odsek 1 písmeno a/ Trestného zákona bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jela Gaštanová
prokurátorka